
Inatsisartut Suleriaasianni § 33 naapertorlugu, matumuuna Naalakkersuisut aalajangiiffigisassatut siunnersuut tulliuttoq saqqummiuppaat.


Sumiiffikkaartumik paasissutissat pillugit inatsisip Kalaallit Nunaannut atortussanngortinneqarnera pillugu Namminersorlutik Oqartussat Peqqussummut ilanngunnissaat pillugu Inatsisartunut aalajangiiffigisassatut siunnersuut 
(Aningaasaqarnermut Naalakkersuisoq)

Inatsit nr. 380, 26. april 2017-meersukkut Danmarkimi nunap assinginut immikkoortumut Danmarkimi inatsimmik nutaamik atuutilersitsisoqarpoq. Inatsisip Kunngip Peqqussutitaatigut allannguutinik Kalaallit Nunaanni pissutsit pisariaqalersitaannik ilallugu Kalaallit Nunaannut atortussanngortinneqarnissaa Namminersorlutik Oqartussat kissaatigineraat Styrelsen for Dataforsyning og Infrastruktur aperivoq. 

Missingiut Kalaallit Nunaanni piffikkaartumik paasissutissanik malittarisassat nutarterneqarnerannik takutitsisuuvoq, pisortallu namminersortullu soqutigisaat paasissutissanik aqutsinerup nunap assiliornerullu pisariillisarneqarneratigut siuarsaasuulluni. Immikkoortoq pisortat ingerlatsinerannik pisariillisaanermut namminersorlutillu inuussutissarsiortut siuariarnissaannut toqqammavittut annertusisamik sunniuteqalerpoq.

Kalaallit Nunaannut atortussanngortitsinermi peqqussut geodætiskimik nunap assiliortarnermut, nunap assiliortarnermut immallu assiliortarnermut kiisalu paasissutissanik nunallu assinginik il.il. siaruarterinermut paasissutissanillu pissarsisinnaanermut Geodatastyrelse pillugu Inatsimmi, kingullermik Peqqussut nr. 1739, 18. december 2015-mi allanngortinneqartumi Kalaallit Nunaannut malittarisassanik maanna atuuttunik taarsiissaaq.

Malittarisassat danskit oqartussaasuisa Kalaallit Nunaanni nunamik assiliornermi suliassaannik sinaakkutinik aalajangersaassapput, kalaallillu oqartussaasuisa nunap assiliornerannik attaveqaatinullu tunngasunik sumiiffikkaartumik paasissutissanik suliaannik sinnaakkusiisussaaq. Sumiiffikkaartumik paasissutissanik Peqqussut Kalaallit Nunaanni nunap assinganik paasissutissanik aqutsinermik atuinermillu aalajangersakkanut malittarisassanik aalajangersaasuuvoq, soorlu nunap immallu assinganik kiisalu geodætiskimi attaveqaasersuutinik. 

Inoqarfinnik nunap assiliorneq Nunatekilli (Grønlands Tekniske Organisation) 1987-mi Namminersornerullutik Oqartussanit tiguneqarneranilli kalaallit oqartussaasuisa akisussaaffigaat. Immikkoortoq Misissueqqarnerit Asiamit isumagineqarpoq. Peqqussut immikkoortunut tiguneqarsimasunut atuutinngilaq. Inoqarfiit avataannik nunap assiliorneq kiisalu Kalaallit Nunaata imartaata immap assiliornera, naalagaaffeqatigiinni oqartussaasut ataanniippoq.  

Namminersorlutik Oqartussanut aningaasatigut kinguneqaatit 
Peqqussut annertuumik aningaasaqarnikkut, allaffissornikkut avatangiisitigulluunniit kinguneqaateqassangatinneqanngilaq, pingaarnertummi malittarisassanik atuuttunik nutarterinermik muteerninngorsaanermillu nassataqarmat.

Peqqussut Kalaallit Nunaanni Namminersorlutik Oqartussat naalagaaffeqatigiinnilu oqartussaasut akornanni akisussaaffiit agguaanneqarnerannik allannguinermik malitseqanngilaq.

Namminersorlutik inuussutissarsiortunut il.il.  aningaasaqarnikkut allaffissornikkullu kinguneqaatit  

Peqqussut annertuumik aningaasaqarnikkut, allaffissornikkut avatangiisitigulluunniit kinguneqaateqassangatinneqanngilaq, pingaarnertummi malittarisassanik atuuttunik nutarterinermik muteerninngorsaanermillu nassataqarmat.

Peqqussut malittarisassanik muteerniunerusunik kinguneqarpoq, tassani paasissutissat namminersorlutik inuussutissarsiortunit atorneqarsinnaanngorlutik. 

Tusarniaaneq 
Sumiiffikkaartumik paasissutissat pillugit inatsisip Kalaallit Nunaannut atortussanngortinneqarnera pillugu Peqqussutissatut siunnersuut piffissamit x. xx – x. xx-mut tamanut tusarniaassutigineqarpoq. Taamattaaq siunnersuut tusarniaaffinnut attuumassuteqartunut toqqaannartumik nassiunneqarpoq.


Ilanngussat 
1. Sumiiffikkaartumik paasissutissat pillugit inatsisip Kalaallit Nunaannut atortussanngortinneqarnera pillugu Peqqussutip atortussanngortinneqarneranik siunnersuut 
2. Sumiiffikkaartumik paasissutissat pillugit inatsisip Kalaallit Nunaannut atortussanngortinneqarnera pillugu Peqqussutip eqikkarneqarnera 

